አዲስ አበባን ጨምሮ በስምንት ከተሞች ከ80 ሚሊዮን ዶላር በላይ የተመደበላቸው የኃይል ማሠራጫ ማሻሻያዎች ይካሄዳሉ
በአዲስ አበባና በሰባት ዋና ዋና ከተሞች የኤሌክትሪክ ኃይል ማሠራጫ መስመሮች፣ ኃይል መጋቢዎችና ትራንስፎርመሮችን የመጠገን፣ የማሻሻልና የመቀየር ሥራዎችን ለማከናወን ከ80 ሚሊዮን ዶላር በላይ የተመደበለት ፕሮጀክት ወደ ተግባር መግባቱ ታወቀ፡፡ ፕሮጀክቱ ሲጠናቀቅ በአዲስ አበባም ሆነ በክልል ከተሞች የሚያጋጥሙ የኃይል መቆራረጥና የኃይል ብክነት ይቀንሳል ተብሏል፡፡የኢትዮጵያ ኤሌክትሪክ አገልግሎት በጀመረው በዚህ የኃይል ማሠራጫዎች ማሻሻያ ፕሮጀክት መሠረት፣ በአዲስ አበባ ከ330 ኪሎ ሜትር በላይ የሚረዝሙ አነስተኛ ቮልት የኤሌክትሪክ ተሸካሚ መስመሮች ላይ የማሻሻል ሥራ ይከናወናል ያሉት፣ በኢትዮጵያ ኤሌክትሪክ አገልግሎት የስምንት ከተሞች የኃይል ማሠራጫዎች ጥገናና ማሻሻያ ፕሮጀክት ኃላፊ አቶ ተፈራ ደርቤ ናቸው፡፡አነስተኛ ቮልቴጅ ተሸካሚ መስመሮችን ከማሻሻል በተጓዳኝ ከሱሉልታ፣ ከለገጣፎና ከገላን ሰብስቴሽኖች የሚመጣውን የኃይል መጠን ተመግበው ወደ አነስተኛ ማሠራጫዎች የሚያስተላልፉ መካከለኛ ቮልቴጅ ተሸካሚ መስመሮችም ጥገናና ዕድሳት እንደሚደረግላቸው አቶ ተፈራ ለሪፖርተር አስረድተዋል፡፡ የመካከለኛ ቮልቴጅ ተሸካሚ መስመሮችን ለማሻሻል እንዲቻል 15 ኪሎ ቮልት ኃይል የሚያስተላልፍ ፈጣን መጋቢ መስመር እንደሚገነባም አክለዋል፡፡በዚህ መሠረት ዜፉ ሆልዲንግ ግሩፕ የተባለ የቻይና ኩባንያ የአዲስ አበባውን ፕሮጀክት በ21 ሚሊዮን ዶላር ወጪ ለማከናወን ሥራ መጀመሩ ታውቋል፡፡ በአብዛኛው በኃይድሮ ኤሌክትሪክ ኃይል መስክ የሚንቀሳቀሰው ዜፉ ሆልዲንግ፣ በመጪዎቹ ስድስት ወራት ውስጥ ሥራው አጠናቆ እንደሚያስረክብ ታውቋል፡፡ ይሁንና የፕሮጀክቱ ሥራ መጀመር ከነበረበት ጊዜ ከአራት ወራት በላይ መዘግየቱን አቶ ተፈራ ገልጸው፣ ይህም በዲዛይን ወቅት በተፈጠረ መጓተት የመጣ እንደሆነ ጠቁመዋል፡፡ፕሮጀክቱ በጠቅላላው በአንድ ዓመት ጊዜ ውስጥ እንደሚጠናቀቅ የሚጠበቅ መሆኑን፣ የፕሮጀክቱ ሒደት በታሰበው ጊዜ እንደሚጠናቀቅ ያረጋገጡት በዜፉ ሆልዲንግ የፕሮጀክቱ ኃላፊ ዜን ዜንዶንግ ናቸው፡፡ ያረጁ አነስተኛ ኃይል ተሸካሚ መስመሮችን በአዲስ የመተካት፣ ትራንስፎርመሮችንም የመጠገንና አዳዲሶችን የመትከል ሥራም እንደሚካሄድ ዜንዶንግ አስረድተዋል፡፡ከአዲስ አበባ በተጨማሪ ባህር ዳር፣ ደሴ፣ መቐለ፣ አዳማ፣ ሐዋሳ፣ ድሬዳዋና ጅማ ከተሞች 300 ኪሎ ሜትር የሚረዝሙ የኃይል ማሠራጫዎች ላይ የማሻሻያ ሥራዎች እንደሚከናወንባቸው የጠቀሱት አቶ ተፈራ፣ አዲስ አበባን ጨምሮ ለሁሉም ከተሞች ከ60.6 ሚሊዮን ዶላር በላይ ከአበዳሪዎች በተገኘ ፈንድ፣ እንዲሁም ከ100 ሚሊዮን ብር በላይ በሚደረግ የመንግሥት አስተዋጽኦ ፕሮጀክቶቹ እንደሚካሄዱ አብራርተዋል፡፡ ለአዲስ አበባው ፕሮጀክት 21 ሚሊዮን ዶላር ብድር የተገኘው ከነዳጅ አምራችና ላኪዎች ማኅበር (ኦፔክ) ዓለም አቀፍ ልማት ፈንድ ከተሰኘው ተቋም ሲሆን፣ አዲስ አበባን አካቶ በክልሎች ለሚካሄደው ማሻሻያና ጥገና 60.6 ሚሊዮን ዶላሩን ያበደረው የዓለም ባንክ ነው፡፡የኃይል ማሠራጫ መስመሮችን የማሻሻል ሥራው በአስቸኳይ እንዲካሄድና እንዲጠናቀቅ ያሳሰቡት፣ የኢትዮጵያ ኤሌክትሪክ አገልግሎት ዋና ሥራ አስፈጻሚ አቶ ጎሳዬ መንግሥቴ ናቸው፡፡ በአሁኑ ወቅት በየዓመቱ የኤሌክትሪክ ኃይል ፍጆታ ፍላጎት በ20 ከመቶ እያደገ እንደሚገኝ ጠቁመው፣ የሚቀርበው ኃይልም በተደጋጋሚ የመቆራረጥ ችግር እያጋጠመው ደንበኞችን በማማረር ላይ እንደሚገኝ ተናግረዋል፡፡በአሁኑ ወቅት ግልገል ጊቤ ሦስት እያመነጨ ያለውን 600 ሜዋ ጋት ኃይል ጨምሮ የአገሪቱ የኤሌክትሪክ ኃይል አቅርቦት 2,800 ሜጋ ዋት ላይ እንደሚገኝ መረጃዎች ይጠቁማሉ፡፡ ጊቤ ሦስት ሙሉ ለሙሉ ሲጠናቀቅና ታላቁ የህዳሴ ግድብም ተጠናቆ ሥራ ሲጀምር በጠቅላላው 10 ሺሕ ሜጋ ዋት ኃይል እንደሚመነጭና ከአገር ውስጥ ፍጆታ አልፎም ለውጭ ገበያ እንደሚቀርብ ይጠበቃል፡፡ 